|  |  |
| --- | --- |
|  |  |

**Καταδίκη και Ποινές για παραβάσεις της Νομοθεσίας**

**για την Ασφάλεια και Υγεία στην Εργασία**

**που επιβλήθηκαν από τo Επαρχιακό Δικαστήριο Πάφου**

Μέσα στο πλαίσιο της αρμοδιότητάς του, το Τμήμα Επιθεώρησης Εργασίας του Υπουργείου Εργασίας και Κοινωνικών Ασφαλίσεων προώθησε την ποινική δίωξη της εταιρείας «Γεννάδιος Θεολόγου & Υιοί (Σκυροποιεία) Λτδ» που παρέβηκε τις διατάξεις της Νομοθεσίας για θέματα Ασφάλειας και Υγείας στην Εργασία.

Ως αποτέλεσμα της δίωξης αυτής το Επαρχιακό Δικαστήριο Πάφου καταδίκασε

1. Την εταιρεία **«Γεννάδιος Θεολόγου & Υιοί (Σκυροποιεία) Λτδ»** που δραστηριοποιείται, μεταξύ άλλων, σε εργασίες εξόρυξης ασβεστόλιθου με σκοπό την παραγωγή αδρανών υλικών, σε συνολικό πρόστιμο €23.000 για τις πιο κάτω παραβάσεις των περί Ελάχιστων Προδιαγραφών Ασφάλειας και Υγείας στην Εργασία (Υπαίθριες ή Υπόγειες Εξορυκτικές Βιομηχανίες) Κανονισμών και των περί Μεταλλείων και Λατομείων Κανονισμών που προκάλεσαν τον θανάσιμο τραυματισμό εργοδοτούμενού της και έθεσαν σε κίνδυνο πρόσωπα στην εργασία καθώς και άλλα πρόσωπα:

(α) Παράλειψη λήψης των κατάλληλων μέτρων για τον σχεδιασμό, την κατασκευή και τη συντήρηση του χώρου εργασίας με την κατάλληλη υποστήριξη και διαμόρφωση βαθμίδων (δομών) και κατακόρυφου μετώπου εργασίας, ώστε να αποφευχθεί ο κίνδυνος κατολίσθησης όγκου πετρώματος, με αποτέλεσμα ο οδηγός / χειριστής καδενοφόρου εκσκαφέα να τραυματιστεί θανάσιμα από την κατολίσθηση και πτώση στην καμπίνα του υπό αναφορά εκσκαφέα μέρους του όγκου πετρώματος, το οποίο υποχώρησε από το παρακείμενο των εργασιών κάθετο μέτωπο εξόρυξης πετρώματος (ασβεστόλιθου).

(β) Παράλειψη μέριμνας για την έγκαιρη αναθεώρηση του εγγράφου ασφάλειας και υγείας, ώστε να περιλαμβάνεται στο έγγραφο αυτό, η καταγραφή, η επισήμανση και η εκτίμηση όλων των κινδύνων στους οποίους εκτίθονταν ή ενδέχετο να εκτεθούν τα πρόσωπα στην εργασία στον χώρο εξόρυξης ασβεστόλιθου, καθώς και τα μέτρα ασφάλειας και υγείας που έπρεπε να ληφθούν.

(γ) Παράλειψη διασφάλισης της εποπτείας κατά τη διάρκεια όλων των εργασιών εξόρυξης ασβεστόλιθου από πρόσωπο που έχει τα προσόντα και τις ικανότητες για τον σκοπό αυτό.

(δ) Παράλειψη πριν από την έναρξη ή την επανάληψη των εργασιών ελέγχου των μετώπων εκσκαφής και εκμετάλλευσης που βρίσκονταν κοντά στο εργοτάξιο ή στις οδούς κυκλοφορίας, ώστε να διασφαλιστεί ότι δεν υπάρχουν όγκοι ή ασταθή πετρώματα στον χώρο εργασίας.

(ε) Παράλειψη διορισμού κατάλληλου διαχειριστή, ο οποίος θα προνοούσε για την ασφάλεια των ανθρώπων που απασχολούνταν πάνω και κάτω από το έδαφος με αποτέλεσμα να προκληθεί θανατηφόρο ατύχημα, όταν το κουβούκλιο καδενοφόρου εκσκαφέα καταπλακώθηκε από μεγάλο όγκο πετρώματος και ο χειριστής του εν λόγω εκσκαφέα τραυματίστηκε θανάσιμα.

(στ) Παράλειψη εξόρυξης του υλικού στο πάνω μέρος του ψηλού μετώπου του πρανούς που δημιουργήθηκε με σκοπό τη μείωσή του, αλλά διεξαγωγής εκ νέου εξόρυξης εργασιών στο κάτω μέρος του μετώπου αυτού, με αποτέλεσμα τη δημιουργία περαιτέρω επικίνδυνων συνθηκών σε σχέση με την ασφάλεια του μετώπου του πρανούς με συνέπεια να αποκολληθεί μεγάλος όγκος πετρώματος από τη φυσική του θέση και να καταπλακώσει μηχάνημα (εκσκαφέα) τραυματίζοντας θανάσιμα τον οδηγό / χειριστή του.

(ζ) Παράλειψη διορισμού ικανού αριθμού εκπαιδευμένου προσωπικού, το οποίο να διεξάγει τις λατομικές εργασίες με ασφάλεια.

(η) Παράλειψη λήψης των απαιτούμενων μέτρων ώστε οι εργάτες να μην εργαστούν σε μη ασφαλή θέση, δηλαδή να μην εργαστούν στο κάτω μέρος του μετώπου του πρανούς, το οποίο είχε κριθεί επικίνδυνο, με αποτέλεσμα οι εργάτες να εκτίθενται σε κίνδυνο τραυματισμού και ο οδηγός/χειριστής μηχανήματος (εκσκαφέα) να τραυματιστεί θανάσιμα όταν καταπλακώθηκε από μεγάλο όγκο πετρώματος που είχε αποκολληθεί από τη φυσική του θέση.

1. Tην εταιρεία **«DEPCON CONSTRUCTION LTD»** που δραστηριοποιείται, μεταξύ άλλων, σε εκτέλεση εργασιών σε εργοτάξια, σε συνολικό πρόστιμο €3.000 για την πιο κάτω παράβαση των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών που έθεσαν σε κίνδυνο πρόσωπα στην εργασία και άλλα πρόσωπα:

(α) Παράλειψη λήψης επαρκών και κατάλληλων μέτρων πριν την έναρξη εργασιών κατεδάφισης με αποτέλεσμα την κατάρρευση μέρους κτιρίου.

1. Την εταιρεία **«ΣΩΤΗΡΗΣ ΝΕΤΙΑΤΗΣ & ΥΙΟΙ ΛΤΔ»** που δραστηριοποιείται, μεταξύ άλλων, σε εκτέλεση εργασιών σε εργοτάξια, σε συνολικό πρόστιμο €3.000 για τις πιο κάτω παραβάσεις των περί Ασφάλειας και Υγείας στην Εργασία (Ελάχιστες Προδιαγραφές για Προσωρινά ή Κινητά Εργοτάξια) Κανονισμών που έθεσαν σε κίνδυνο πρόσωπα στην εργασία και άλλα πρόσωπα:

(α) Παράλειψη λήψης επαρκών και κατάλληλων μέτρων πριν την έναρξη εργασιών κατεδάφισης με αποτέλεσμα την κατάρρευση μέρους κτιρίου.

(β) Παράλειψη μέσω αρμόδιου προσώπου της, προτού αρχίσει η εκτέλεση της εργασίας κατεδάφισης που ανάλαβε, να ενημερώσει σχετικά τον συντονιστή εκτέλεσης ή άλλο αρμόδιο πρόσωπο για τον γενικό συντονισμό των εργασιών στο εργοτάξιο.

1. Ένα εμπλεκόμενο πρόσωπο σε συνολικό πρόστιμο €2.500 για τις παρακάτω παραβάσεις των περί Ασφάλειας και Υγείας (Ελάχιστες Προδιαγραφές για Προσωρινά ή Κινητά Εργοτάξια) Κανονισμών:

(α) Παράλειψη να μεριμνήσει ώστε να ληφθούν επαρκή και κατάλληλα μέτρα πριν την έναρξη των εργασιών.

(β) Παράλειψη μέριμνας για την ενημέρωση του συντονιστή εκτέλεσης ή άλλου αρμόδιου προσώπου για τον γενικό συντονισμό των εργασιών στο εργοτάξιο.

|  |  |
| --- | --- |
| **Δεκέμβριος 2022** | **Τμήμα Επιθεώρησης Εργασίας** |
|  | **Υπουργείο Εργασίας και**  **Κοινωνικών Ασφαλίσεων** |